2010-es női sakkvilágbajnokság
A 2010-es női sakkvilágbajnokság 2010. december 2–25. között Törökországban, Hatay tartomány fővárosában, Antakya városában került megrendezésre. A versenyt ezúttal is kieséses (knock out) rendszerben bonyolították le, amelyen a regnáló világbajnoknak is részt kellett vennie címe megvédéséhez. A világbajnok orosz Alekszandra Kosztyenyuk a harmadik körben kikapott a később a döntőbe jutott kínai Zsuan Lu-fejtől, így új világbajnok avatására került sor. Ezúttal ismét egy kínai versenyző, Hou Ji-fan lett a női sakkozás világbajnoka, miután a döntőben rájátszás után 5–3 arányban legyőzte honfitársát Zsuan Lu-fejt. Ezzel a 16 éves kínai lány lett minden idők legfiatalabb sakkvilágbajnoka, megdöntve Maia Csiburdanidze rekordját, aki 17 évesen szerezte meg a címet.